
Sažetak 


Tijekom zadnjih nekoliko desetljeća, zbog rasta biomedicinskih istraživanja i 
novih zakona, povećana je suradnja medicine i industrije. Financiranje koje pro- 
vode privatna poduzeća stvara podvojenu lojalnost glavnih aktera u medicini i 
zdravstvenoj skrbi. To je vidljivo u različitim područjima — znanosti, obrazovanju, 
kliničkoj praksi i upravljanju. 

Pojedinci i institucije zaduženi da brane javni interes, tj. zdravlje stanovništva, 
postaju zastupnici proizvođača medicinskih proizvoda. Znanstvenici koje plaća- 
ju komercijalni subjekti priskrbljuju znanstvene nalaze koji odgovaraju sponzoru. 
Nastavnici služe kao produžena ruka industrijskog marketinga. Kliničari na plat- 
nom spisku tvrtki koje proizvode lijekove i medicinsku opremu uvode skupe po- 
stupke. Političari stječu i čuvaju svoje pozicije uz pomoć medicinske industrije. 

Zahvaljujući financijskim vezama ključnih protagonista medicinskog sustava, 
nove tehnologije uvode se bez primjerene evaluacije djelotvornosti i sigurnosti. 
Suvremena farmakoterapija dobar je primjer. Lijekovi se propisuju pretjerano — u 
slučaju kad su beskorisni ili im je učinak vrlo skroman — te proizvode sve veću 
štetu. Umjesto za izlječenje bolesti namjenjuju se za doživotnu primjenu. U težnji 
da se poveća tržište lijekova, šire se granice bolesti i ,pronalaze“ novi klinički 
entiteti. Na djelu je rastuća tendencija potrage za ,rizičnim“ pojedincima (probir) 
kako bi ih se pretvorilo u potrošače farmaceutskih pripravaka. 

Uz pomoć medicinskih stručnjaka u sukobu interesa moderna medicina sve 
više liječi zdrave ljude uskraćujući ograničene resurse onima kojima je doista po- 
trebna zdravstvena skrb. 

Ključne riječi: sukob interesa u medicini; farmaceutska industrija; industrijski 
marketing. 


1. UVOD 


U zadnjih nekoliko desetljeća tržišno je poslovanje i poduzetništvo prodrlo u 
područje medicine i zdravstva i vrlo je brzo njime zavladalo. Financiranje iz pri- 
vatnih izvora stvara podvojenu lojalnost glavnih aktera u tom sustavu. U članku 
se analiziraju štetne posljedice i ključni protagonisti sukoba interesa u medicini. 
Fenomen će se analizirati na primjeru farmakoterapije, velikom i važnom području 
medicinske znanosti i prakse. 


Okrugli stol - Zdravstvo u Hrvatskoj 





2. SU VREMENA FARMAKOTERAPIJA 


Lijekovi su, bez sumnje, pridonijeli poboljšanju ljudskog zdravlja i produljenju 
života. Međutim, zadnjih desetljeća u farmakoterapiji nema iskoraka usporedivog s 
otkrićem penicilina ili inzulina. Objektivna analiza pokazuje da odavno nije nađe- 
na stvarno nova klasa antibiotika. Zadnji bitan napredak u liječenju raka dogodio 
se prije više od trideset godina. Nema dokaza da su novi antidijabetici bolji od onih 
koji su bili u uporabi u osamdesetima. Novi antihipertenzivi i antidepresivi ekviva- 
lentni su onima od prije pedeset godina. 

Stope bolesti to potvrđuju. Kad je riječ o kardiovaskularnim bolestima, sma- 
njenje pobola i smrtnosti skromno je i samo su dijelom za to zaslužni lijekovi. Mor- 
biditet od malignih bolesti stagnira; napredak u preživljenju postignut je većinom 
zahvaljujući ranoj detekciji. Medicini nije uspjelo izliječiti kronične bolesti poput di- 
jabetesa, astme, alergija, reumatizma te Parkinsonove i Alzheimerove bolesti. I dalje 
nema odgovor na virusne bolesti — od gripe do AIDS-a. Ivan Illich prije četrdesetak 
je godina napisao: ,Medicini ne polazi za rukom izliječiti srčanožilne bolesti, većinu 
karcinoma, artritis, uznapredovalu cirozu, čak ni običnu prehladu.“ [1] Čini se da 
se od tada malo toga promijenilo. Ono što se od suvremene farmakoterapije može 
očekivati uglavnom je ublažavanje simptoma i odgađanje komplikacija bolesti, što 
nerijetko zahtijeva doživotno liječenje. 

Sve to unatoč činjenici da se lijekovi sve više propisuju i da ih uzima sve veći 
broj ljudi. U Hrvatskoj je potrošnja lijekova između 2004. i 2010. porasla za gotovo 
30% [2]. U Europskoj uniji četvrtina odrasle populacije i gotovo polovina starijih od 
55 godina liječi se od kroničnih bolesti [3]. Pripravci na koje odlazi najviše novca 
jesu antihipertenzivi i hipolipemici. Blizu vrha liste su antidijabetici, antidepresivi, 
lijekovi protiv raka i oni za osteoporozu [2]. Kolika je učinkovitost tih pripravaka? 

Istraživanja pokazuju da u skupini starijih ljudi i kardiovaskularnih bolesnika 
antihipertenzivi i hipolipemici smanjuju vjerojatnost srčanožilnih događaja kakvi 
su srčani infarkt ili moždani udar s otprilike 4% na oko 2,5 — 3% godišnje, što znači 
da se na svakih 80 liječenih ljudi sprječava jedan nepoželjan klinički događaj. U 
mlađoj i zdravoj populaciji redukcija nepoželjnih događaja uz terapiju iznosi s oko 
0,8% na 0,5% godišnje, tj. treba liječiti nekoliko stotina ljudi godišnje za prevenciju 
infarkta ili kapi [4]. Kad je riječ o antidijabeticima, stroga farmakološka regulacija 
glikemije uštedjet će jednu komplikaciju dijabetesa (uglavnom lakši operativni za- 
hvat na oku) na svakih 200 liječenih godišnje [5]. Antidepresivi su, osim u teškim sli- 
kama depresije, po učinkovitosti jednaki placebu [6]. Kemoterapija djeluje u slučaju 
nekih razmjerno rijetkih vrsta tumora, poput hematoloških (leukemije, limfomi), te 
kod karcinoma jajnika i testisa. Postoji određeni učinak u liječenju karcinoma dojke. 

Međutim, najčešće vrste raka poput karcinoma crijeva, želuca, pluća, prostate ili 
gušterače praktički ne reagiraju na citostatike [7]. Efekt lijekova za osteoporozu na 
jedini stvarno relevantan koštani prijelom — prijelom kuka — u kliničkim je studija- 
ma bio ispod razine statističkog značaja [8]. 

Koliko su sigurni suvremeni farmaceutski preparati? Ovo su neki u novije vri- 
jeme povučeni s tržišta zbog teških nuspojava — terfenadin (antialergik), troglita- 
zon (antidijabetik), fenfluramin (preparat za mršavljenje), astemizol (antialergik), 
grepafloksacin (antibiotik), bromfenak (antireumatik), mibefradil (antihipertenziv), 
alosetron (antidijaroik), cisaprid (regulator želučane i crijevne pokretljivosti), ceriva- 
statin (hipokolesterolemik), refekoksib (antireumatik), sibutramin (preparat za mr- 
šavljenje), rosiglitazon (antidijabetik), cjepivo protiv rota virusa. Razmjerno malen 
rizik nuspojava, odnosno povoljan omjer koristi i štete u primjeni lijekova, prihvat- 
ljiv je, no teškoća je u tome što realan uvid u štetnost lijekova ne postoji. Zdravstvene 
statistike ne odražavaju stvarno stanje jer se samo dio nuspojava prijavljuje. Znan- 
stvenici koji su aktivno istraživali tu problematiku došli su do zaključka da zbog 
toksičnosti farmaka u SAD-u umire godišnje 106.000 ljudi, što ih čini jednim od 
vodećih uzroka smrti u Americi [9]. 

Uzevši sve navedeno u obzir, teško je ne složiti se s postavkom da su suvremeni 
lijekovi karakterizirani slabom učinkovitošću, nerijetko i toksičnošću. Zašto, unatoč 
tome, posjeduju imidž vrlo kvalitetne robe? U čemu je tajna njihova uspjeha na trži- 
štu? Kako to da nemamo bolje farmaceutske proizvode? One kojima bismo mogli ne 
samo regulirati i kontrolirati bolesti već ih stvarno i izliječiti? 

Odgovor leži u sukobu interesa. 


3. SUKOB INTERESA I NJEGOVI KLJUČNI PROTAGONISTI 


Sukob interesa definira se kao konflikt između službene odgovornosti i vlastitog 
interesa osobe na poziciji povjerenja. To je sklop okolnosti u kojem se konfrontiraju 
dvije dužnosti, odnosno vrijednosti — primarna, profesionalna dužnost (u medicini 
ona prema pacijentu i društvu — dobrobit bolesnika, valjanost istraživanja i eduka- 
cije) i sekundarni, osobni interes (najčešće ekonomski, ali i profesionalni — stručno 
priznanje, potpora za znanstveni projekt, podrška akademskom napredovanju). U 
takvim okolnostima subjekt može odlučivati i djelovati u skladu s osobnim, a ne s 
javnim, interesom. 

Sukob interesa u medicini stvoren je zbog ulaska medicinskih profesionalaca i 
institucija u javnom sektoru u interakciju, odnosno partnerstvo, s privatnim podu- 
zećima. To se dogodilo u zadnjih nekoliko desetljeća, počevši u SAD-u u Reaganovo 
vrijeme, kad je tamo donesen set zakona koji su omogućili ulazak i širenje privatnog 

sektora u vitalne segmente medicine i zdravstveni sustav. U konflikt interesa au- 
tomatski su dovedeni brojni akteri u zdravstvu, svi koji surađuju s proizvođačima 
raznih medicinskih proizvoda. Proizvođači lijekova i druge dijagnostičke i terapij- 
ske opreme i aparata naime kroz znanstvene projekte i edukaciju plaćaju liječnike i 
znanstvenike i nude im osobne poklone, povlastice i druge pogodnosti. Svojim nov- 
cem ulaze i u institucije — sveučilišta, fakultete, znanstvene institute, profesionalna 
društva, pa i udruge pacijenata. Tako stvoreni konflikt onda se prečesto rješava na 
način da pobjeđuje osobni, a ne javni interes. A time akteri počinju raditi za ciljeve 
privatnog biznisa, koji su nerijetko u suprotnosti s potrebama društva. Kako je feno- 
men masovan i sveprisutan, cijeli zdravstveni sustavi i medicina općenito prestaju 
služiti svojoj svrsi — liječenju ljudi i unaprjeđivanju zdravlja — a cilj im postaje zarada 
medicinske industrije. 

Sukob interesa provlači se čitavim sustavom medicine i zdravstva. Analizu tre- 
ba započeti s pokretačem fenomena. To je industrija lijekova. 


3.1. Farmaceutska industrija 


Interes, odnosno ulog, farmaceutske industrije u poslu s lijekovima enorman je. 
Prihod deset najuspješnijih kompanija kreće se oko 300 milijarda USD [10]. Vodeća 
svjetska tvrtka, Pfizer, financijski je moćnija od Švedske, a GlaxoSmithKline može se 
usporediti s Hrvatskom. Najuspješniji farmaceutski proizvodi, blockbusteri, donose 
godišnji prihod od više milijarda USD. 

Iako se zadnjih godina rast profita ponešto usporio, od početka prošlog stoljeća 
do danas investiranje u farmaceutski sektor stalno se povećava. Kao i vrijednost dio- 
nica i plaće menadžera. Primanja izvršnih direktora velikih kompanija približavaju 
se brojci od 100 milijuna USD godišnje [11]. Kako bi zadržali visoke plaće i pozici- 
je, članovi uprava moraju odgovoriti zahtjevima ulagača. To podrazumijeva stalno 
plasiranje novih proizvoda i pronalaženje novih tržišta. Kvalitetna roba prodaje se 
sama od sebe. Da bi se prodao proizvod s prije opisanim karakteristikama, potreb- 
no je puno više napora. Proizvođač se mora angažirati u znanstvenom istraživanju, 
medicinskoj edukaciji, zdravstvenoj politici, medijima i udrugama bolesnika. 

U zadnjih nekoliko desetljeća farmaceutska industrija preuzela je većinu primi- 
jenjene medicinske znanosti. Danas korporacijski odjeli za istraživanje i razvoj te 
oni za marketing sami kreiraju nalaze o djelotvornosti i sigurnosti svojih lijekova. 
Brojni dokazi i afere pokazuju da manipuliraju rezultatima kliničkih studija kako 
bi svoje proizvode prikazali boljima nego što ustvari jesu. Iz istraživanja u kojima 
se analizirao odnos između nalaza studija i njihova financiranja proizišlo je da ona 
što ih plaćaju farmaceutske kompanije četiri do pet puta češće proizvode rezultate u 
prilog sponzoru nego istraživanja koja se financiraju iz drugih izvora [12-14]. U vezi 


Lidija Gajski: Farmaceutska industrija i sukob interesa u medicini : x-x 





s preparatima koji su povučeni s tržišta pokazalo se da su tvrtke skrivale i zataška- 
vale podatke o štetnosti. Postoje svjedočenja liječnika kojima su farmaceutske kom- 
panije nudile mito u zamjenu za neobjavljivanje istraživanja s neželjenim nalazima 
ili su pokušavale promijeniti rezultate. 

Manipulacijama u kliničkim pokusima te u opservacijskim i temeljnim istra- 
živanjima industrija lijekova širi indikacije za svoje proizvode, ali i granice bolesti 
prema blagim ili prolaznim poremećajima. Na isti način kreira nove kliničke enti- 
tete koji ,zahtijevaju“ terapiju; primjeri - osteoporoza i menopauza (15). Uz pomoć 
koncepta čimbenika rizika koji je u velikom dijelu poduprt industrijskom kvazizna- 
nošću, primjerice u vezi s kolesterolom, milijuni zdravih ljudi učinjeni su podložni- 
ma doživotnoj farmakoterapiji [4]. 

U industrijski sponzoriranim istraživanjima znanstvenici su samo tehničari koji 
imaju djelomičan pristup podacima, angažirani tek da bi dali legitimitet znanstve- 
nom proizvodu [12]. Mjerodavni su marketinški eksperti i eksperti za PR. Oni odlu- 
čuju ne samo o tome kako će studija biti izvedena i prezentirana već i o tome što će 
se uopće istraživati. A kad marketing određuje predmet istraživanja, on nema puno 
veze s javnim interesom i dobrobiti. U prvom je planu novac [11]. Stoga se radije 
»pronalazi“ još jedan beskoristan hipolipemik ili antidijabetik nego što se provode 
dugotrajna i nepredvidljiva istraživanja uzroka bolesti, prirodnih lijekova, nefar- 
makoloških postupaka ili doista djelotvornih farmaka, uključujući one za bolesti 
Trećeg svijeta. 

S obzirom na to da su liječnici njeni glavni kupci, da bi prodavala lijekove, far- 
maceutska je industrija morala preuzeti i medicinsku edukaciju. Kroz trajnu medi- 
cinsku izobrazbu i stručne časopise liječnicima se nude različiti sadržaji, no najviše 
se konzumira ono što dolazi od farmaceutskih tvrtki. To je stoga što su te obra- 
zovne aktivnosti i literatura besplatni; štoviše, popraćeni su ručkom, poklonom ili 
privlačnim putovanjem [10]. Kad se profesionalna izobrazba odvija bez definiranog 
plana i programa koji nude raznoliku i uravnoteženu ponudu tema relevantnih za 
kliničku praksu, kao što je danas slučaj, prevagnut će najenergičniji i najagresivniji 
distributer medicinskih informacija. Rezultat — liječnici opskrbljeni većinom korpo- 
racijskim informacijama, bez uvida u to da su pristrane i mnogo bliže marketingu 
nego edukaciji. 

Isto se događa s medicinskim prosvjećivanjem bolesnika i javnosti. Uz pomoć 
PR-a (public relations) i medija, farmaceutska industrija, kao glavni dostavljač medi- 
cinskih informacija, agresivno promiče lijekove i bolesti [16]. 

Na razini politike uređuje se mnogo toga što određuje sudbinu lijekova. Stoga 
farmaceutska industrija ima moćne lobije pri zakonodavnoj vlasti. Neki od njezinih 
uspjeha jesu zakon koji dopušta izravno reklamiranje lijekova koji se izdaju na re- 

cept (SAD) i zakoni koji omogućuju produživanje patenata za lijekove [11]. Farmace- 
utska industrija ima svoje zastupnike u vrhu izvršne vlasti, primjeri — obitelj Bush 
i bivši njemački kancelar Helmut Kohl [17]. Prodrla je u agencije za lijekove i druga 
državna regulacijska tijela, gdje su njeni eksponenti uspjeli olabaviti standarde si- 
gurnosti lijekova i ubrzati postupak odobravanja lijekova za promet [18]. Postoje i 
dokazi o utjecaju farmaceutske industrije na pravosuđe. Danas se poslovni projekti 
industrije lijekova izvode kao politički projekti i implementiraju na nacionalnoj i in- 
ternacionalnoj razini uz pomoć političkih institucija; primjeri - uvođenje preventiv- 
nih medicinskih programa, vakcinacije, smjernica za kliničku praksu koje promiču 
skupu farmakoterapiju itd. 

Tjerana imperativom zarade i rasta, farmaceutska industrija jednostavno koopti- 
ra, guta sve suradljive pojedince i ustanove, stvarajući gigantski kompleks u kojem na- 
kraju svi, od znanstvenika do pacijenata, svjesno ili nesvjesno rade u njezinu korist. 


3.2. Bolesnici, novinari, liječnici i ljekarnici 


Najmanje svjesni i najmanje ,krivi“ pomoćnici industrije lijekova jesu bolesnici. 
Dok od svog doktora traže novi lijek o kojem su čitali u novinama, dok zagovaraju 
uvrštenje preparata na listu zdravstvenog osiguranja ili dok sudjeluju u zdravstve- 
nim kampanjama za podizanje javne svijesti, bolesnici su uvjereni da čine dobro 
sebi i drugima. Voditelji bolesničkih udruga već u to ine moraju biti sigurni jer zna- 
ju tko plaća i osmišlja njihove aktivnosti. Industrija lijekova danas je glavni sponzor, 
nerijetko i osnivač udruga bolesnika. Potpora se mjeri u stotinama tisuća, pa i u 
milijunima USD godišnje. U takvim okolnostima bolesničke udruge postaju produ- 
žena ruka farmaceutskih kompanija, vrlo uspješno sredstvo za marketing lijekova i 
bolesti i za lobiranje protiv restriktivne zdravstvene politike [19]. 

Novinari nesumnjivo snose svoj dio krivnje za činjenicu da medicinska industri- 
ja zloupotrebljava medijski prostor. Izvještavanje o zdravstvenim temama prečesto 
se rabi za promidžbu lijekova. Međutim, novinari nisu stručnjaci i uglavnom samo 
prenose informacije koje dobivaju od medicinskih profesionalaca. Nekad ni ne vide 
članke i priloge koji iz agencija za PR izravno dolaze u ruke urednika. Upravo tamo, 
u uredništvu sredstava priopćavanja, kao i u predsjedništvu novinarske udruge, 
pravo je mjesto sukoba interesa. Tamo je zadovoljenje korporacijskih potreba (koje 
su vrlo često i vlasnici medija) zamijenilo javni interes i profesionalnost. 

Liječnici koji propisuju lijekove u fokusu su interesa farmaceutskih kompanija. 
Slično je s ljekarnicima. Na zapadu tvrtke troše nekoliko desetaka tisuća USD godiš- 
nje na svakog liječnika [20]. Pokloni su postali uobičajeni, pa i očekivani dio njihove 
komunikacije. Liječnici ne pitaju za motive darivanja i ne osjećaju se korumpiranima 
jer su uvjereni da čine dobro svojim bolesnicima. Zbog nedostatka objektivnih in- 

formacija, nisu svjesni da propisuju bezvrijedne ili precijenjene pripravke i nemaju 
uvida u činjenicu da čine štetu — trošeći na skupe lijekove za nepostojeće bolesti, 
stvarno bolesnima uskraćuju nužnu medicinsku skrb. 


3.3. Medicinski stručnjaci i političari 


Kad je riječ o medicinskim ekspertima, ne radi se o nedostatku uvida i svijesti. 
Akademski kliničari i farmakolozi točno znaju, ili bi trebali znati, kakve proizvode 
preporučuju. 

Vodeći medicinski specijalist glavni je autoritet i arbitar u svim pitanjima koja 
se tiču lijekova. On je nositelj različitih uloga — na čelu je istraživačkog projekta, re- 
cenzent je znanstvenog rada, član uredničkog odbora stručnog glasila, edukator u 
dodiplomskoj i poslijediplomskoj nastavi, autor smjernica za kliničku praksu, pred- 
sjednik stručne udruge, sudionik u upravljanju zdravstvenom ustanovom (npr. na- 
bava lijekova), autor ekspertnog izvješća za regulacijsku agenciju ili osiguravatelja, 
savjetnik u državnim tijelima koja uređuju politiku lijekova i zdravstvenu politi- 
ku, vještak na sudu te izvor medicinskih informacija za medije. Kao stavotvorite- 
lj, vodeći su profesionalci iznimno zanimljivi i važni farmaceutskoj industriji. Na 
svim nabrojenim razinama ona s njima uspostavlja više ili manje vidljive, izravne 
i neizravne veze. A za eksperte je to doista isplativo. Honorari iznose oko 200.000 
USD po kliničkoj studiji, 10.000 USD po stručnom članku i nekoliko tisuća USD po 
predavanju [21]. Tko bi odolio takvoj suradnji? Stoga danas gotovo 90% autora koji 
publiciraju u velikim medicinskim časopisima financijski surađuje s farmaceutskim 
tvrtkama [22]. Ako je posao obavljen u skladu sa sponzorovim očekivanjima, ekspert 
se angažira za buduće projekte, koji ne samo da donose još više novca već grade i 
učvršćuju profesionalnu karijeru, prestiž i moć. U takvim okolnostima inzistiranje 
na znanstvenoj čestitosti i vjerodostojnosti edukacije znači ustupiti mjesto nekom 
probitačnijem. Akademski su liječnici taoci industrije lijekova, ne samo zbog tekućih 
i budućih spona. I njihova ih prošlost s njome čvrsto veže. U situaciji u kojoj država 
oskudijeva u novcu za znanost i izobrazbu, a drugih sponzora nema, sudjelovanje 
u projektima medicinske industrije jedini je put kojim se može izgraditi karijera. 
U suvremenoj akademskoj medicini jedva da ima neovisnih pojedinaca koji mogu 
istraživati, poučavati i govoriti o bolestima i liječenju na nepristran i objektivan na- 
čin. Ne samo da industrija plaća današnje kliničke profesore — ona ih je i stvorila. A 
kao takvi ne mogu biti ništa drugo do njezine sluge [4]. 

Ipak, iznad struke svemoguća je politika, koja konačno uređuje sva područja i 
aspekte života. Kad je riječ o sukobu interesa, politika je njegovo rodno mjesto. Far- 
maceutska industrija jedan je od glavnih sponzora političkih stranaka širom svijeta. 

Korporacije omogućuju političarima osvajanje i zadržavanje vlasti, a oni onda njiho- 
ve zahtjeve stavljaju ispred potreba i interesa ljudi. 


3.4. Primarni i sekundarni interes 


Glavna je ideja i filozofija privatnog poduzetništva zarađivanje novca. Tvrtka će 
učiniti sve da bi ostvarila profit, čak i ako to uključuje manipulaciju i korupciju, koje 
su danas sasvim uobičajene u svijetu biznisa. Prije pedesetak godina bilo je mogu- 
će istovremeno liječiti i zarađivati. U međuvremenu, zahvaljujući pohlepi vlasnika 
i pasivnosti javnih institucija, farmaceutska je industrija narasla do fenomenalnih 
razmjera. Na današnjem stupnju ekspanzije nema više dovoljno bolesnih ljudi koje 
bi liječila. Kako bi dalje zarađivala, ne samo da ne smije liječiti bolesti, već ih mora 
održavati i stvarati nove [4]. I to je logično i očekivano, jer liječenje nije primarna 
dužnost industrije lijekova. Njena je osnovna obveza ona prema dioničarima. Pri- 
marni je interes privatnog poduzeća zarada, to je sinonim njegova održanja. U pro- 
cjepu između liječenja ljudi i vlastitog opstanka ono ustvari nema izbora. 

Zbog agresivnih i koruptivnih metoda, mnogi su danas skloni optuživati far- 
maceutsku industriju kao jednu od najsebičnijih i kao nemoralnu interesnu grupu; 
najvećim kompanijama nadjenut je kolektivni naziv Big Pharma, koji je postao sino- 
nim za pohlepu i beskrupuloznost. Međutim, praksa industrije lijekova gotovo je 
legitimna; u krajnjoj bi je se liniji čak moglo amnestirati. Optuživati je kao glavnog 
krivca za ono što se događa s medicinom i zdravstvom pogrešno je i neproduktiv- 
no. Najlakše je reći: odgovorna je farmaceutska industrija. Time se uzrok problema 
stavlja izvan našeg dosega, u sferu privatnog poduzetništva koja je i građanima i 
državi teško dohvatljiva. 

ravi su krivci oni bez kojih farmaceutska industrija ne bi mogla djelovati — njeni 
pomagači u medicinskoj struci i politici. A njihova je odgovornost i dužnost sasvim 
različita od one farmaceutskih tvrtki. Riječ je o državnim službenicima plaćenim 
javnim novcem, oko čijeg primarnog interesa — dobrobiti bolesnika i društva - nema 
nikakvih dvojbi. Dovedeni u sukob interesa — oni se međutim opredjeljuju za onaj 
sekundarni, svoj osobni probitak. Dopuštaju da ih privatni kapital ,kupi“ i instru- 
mentalizira za svoje potrebe. Ovdje je riječ o svjesnom odricanju od povjerene druš- 
tvene uloge i svrstavanju na stranu onih koji plaćaju više. 


4. RJEŠAVANJE SUKOBA INTERESA 


Zbog negativne percepcije javnosti i dokaza o utjecaju industrije na znanstveni 
rad i stavove liječnika, u novije vrijeme sveučilišta, profesionalna liječnička društva, 
stručni časopisi, regulacijska tijela, civilne udruge, a i sama farmaceutska industri- 

ja osmišljaju mjere za nadzor i rješavanje konflikta interesa [23]. Aktualno prevla- 
dava stajalište da je sudjelovanje privatnog novca u medicinskim istraživanjima i 
edukaciji prihvatljivo, štoviše vrlo korisno. Umjesto zabrane veza između liječnika i 
industrije, poželjno je utvrditi smjernice za te odnose; riječ je o upravljanju sukobom 
interesa [24,25]. Pritom je zauzet stav da se ne radi o obvezi već se odluka o regulaciji 
prepušta samim ustanovama. Stoga mnoge institucije nemaju nikakvu antikonflik- 
tnu politiku. One koje imaju međusobno se uvelike razlikuju, a smjernice su neodre- 
đene, otvorene različitim interpretacijama i teško primjenjive. 

Kao temeljni standard regulacije uzeta je transparentnost, tj. deklariranje su- 
koba interesa. To znači da treba eksplicitno objelodaniti veze s komercijalnim su- 
bjektima. Međutim, to je povezano s velikim teškoćama. One počinju već na razini 
definiranja suradnje i prepoznavanja sukoba interesa. Potom izjava o financijskim 
vezama s tvrtkama ne mora biti istinita i potpuna; uglavnom se dalje ne istražuje. 
Ako se i utvrdi konflikt interesa, teško je formulirati mjere za njegovo rješavanje i 
njihovu provedbu, pa se one najčešće i ne spominju. Postavlja se i pitanje svrhe tran- 
sparentnosti. Postojanje sukoba interesa upućuje na moguću pristranost, no činjeni- 
ca je da zbog velike raširenosti konflikta interesa na tu izjavu više nitko ne obraća 
pozornost i, još važnije, njome se nismo približili istinitoj znanstvenoj informaciji i 
objektivnoj prezentaciji znanja. 

U pitanju sponzoriranja istraživanja i izobrazbe, smjernice o sukobu interesa 
preporučuju više sponzora i uplatu preko središnjih fondova, a ne izravno plaćanje 
pojedincima. Smještaj i popratne aktivnosti u sklopu edukacijskih aktivnosti trebali 
bi biti skromni. Kad je riječ o osobnim poklonima, dopuštaju se oni male vrijednosti, 
no u pravilu se ne precizira što se pod tim podrazumijeva. 

U svim je smjernicama naglašen zahtjev za osiguranjem neovisnosti istraživa- 
nja i edukacije. Nedopustiv je pritisak na istraživače, nepubliciranje radova, utjecaj 
kompanija na sadržaj, prezentaciju i izbor predavača na stručnim skupovima. No 
iskustvo pokazuje da je to u uvjetima privatnog financiranja neostvarivo. 

Aktualni model rješavanja sukoba interesa pati od ključnih slabosti - nemoguće 
ga je implementirati i nema kapacitet da zaštiti interes bolesnika i vjerodostojnost 
medicinske znanosti i izobrazbe. Činjenica da je prihvaćen takav pristup rezultat je 
aktivnosti farmaceutske industrije. Na mjesta gdje se odlučuje o regulaciji konflikta 
interesa proizvođači lijekova postavili su svoje zastupnike, koji se opiru mjerama 
za ograničenje njezina utjecaja. Integritet medicine može se održati samo tako da 
se utjecaj industrije svede na najmanju moguću mjeru. Riječ je o eliminaciji sukoba 
interesa. 

Eliminacija sukoba interesa podrazumijeva raskid financijske veze između zna- 
nosti, edukacije i zdravstvenih sustava, s jedne, i poslovnog svijeta, s druge strane. 

Kad je riječ o medicinskoj izobrazbi, to pretpostavlja isključivanje poklona i plaćanja 
troškova liječnicima, povlačenje industrije iz izravnog financiranja profesionalne 
edukacije i zabranu posjeta farmaceutskih predstavnika liječnicima. Znanstveni je 
rad međutim legitimno pravo različitih subjekata, pa i proizvođača lijekova. No to 
je isto tako i obveza, u prvom redu države, koja se ne smije povlačiti i prepuštati ga 
privatnom sektoru, kao što se to čini s istraživanjem lijekova. Pretežno javno finan- 
ciranje znanstvenoistraživačkih instituta, učilišta i zdravstvenih ustanova, tj. stalni 
i dostatni državni prihodi, najbolja su brana od instrumentalizacije i zloporabe što 
ih provodi medicinska industrija i najbolji način za održavanje kredibiliteta i auto- 
nomije medicinskih institucija i djelatnika. 

Kad se zagovara nužnost privatnog biznisa u medicini, glavni je argument ne- 
stašica javnih izvora financiranja. Međutim, sustav je ostao bez novca upravo zbog 
ulaska i dominacije privatnog poduzetništva, koje stvara mnoge nepotrebne izdatke. 
Njihovim odbacivanjem oslobađaju se financijska sredstva za vjerodostojnu znanost 
i izobrazbu, što vodi daljnjim uštedama u sustavu. Prihvatljivi su i drugi dodatni 
izvori financiranja. Participirati iz svojih sredstava mogu zdravstvena osiguranja, 
sveučilišta, znanstveni instituti, zdravstvene ustanove i stručna društva te sami li- 
ječnici. Cijena znanstvenog rada ne mora biti visoka. Veliki klinički pokusi nisu 
potrebni (stvarno korisni medicinski postupci mogu se dokazati na malom broju is- 
pitanika); postoje puno jeftinija i plodonosnija istraživanja. Skromnijim planiranjem 
stručnih sastanaka i predavanja troškovi profesionalne izobrazbe također se mogu 
provoditi uz razmjerno mala sredstva. Stručni članci i časopisi danas se lako i jeftino 
objavljuju na internetu i mogu se jednostavno distribuirati liječnicima. 

Drugi argument kojim se plaši javnost jest taj da će isključivanjem komercijal- 
nih izvora financiranja pasti kvaliteta znanosti i edukacije. Međutim, postoje brojni 
dokazi da je vrsnoća znanosti i nastave koju ,proizvode“ stručnjaci koje angažiraju 
farmaceutske kompanije daleko od vrhunske, da je metodološki i sadržajno slaba i 
da vodi medicinu na jalovu stranputicu. Bez obzira na njihov ugled, manje je vjero- 
jatno da će takvi stručnjaci biti kritični i nepristrani u usporedbi s onima koji nemaju 
financijskih veza s farmaceutskim sektorom. 

Država, odnosno društvo, primjerenim bi propisima trebali ograničiti prisutnost 
privatnog kapitala u medicinskoj znanosti i edukaciji, tj. na sveučilištu, institutima i 
medicinskim ustanovama. U svrhu objektivne evaluacije i nepristranog odlučivanja 
o uvođenju novih medicinskih postupaka, iz državnih bi tijela (agencije, osigurava- 
juće kuće, ministarstvo, parlamentarni odbori) valjalo isključiti zastupnike medicin- 
ske industrije, a afirmirati stručnjake bez sukoba interesa. 

Eliminacija sukoba interesa, za razliku od upravljanja njime, ima mogućnost 
ispraviti slabosti i deformacije suvremene medicine. Bitno ograničavanje komerci- 

jalnog utjecaja i tržišnog elementa u medicini put je prema redukciji suvišne teh- 
nologije i racionalizaciji u sustavu, ali i put povratka etike i odgovornosti u medi- 
cinsku znanost, edukaciju i praksu. Izlaskom iz zagrljaja kapitala stječu se uvjeti da 


se medicina okrene temama i sadržajima koji nude najveće izglede za unaprjeđenje 


zdravlja i da se vrati svojoj iskonskoj humanoj i holističkoj prirodi. 

SUMMARY 
Pharmaceutical industry and the conilict of interest in medicine 


In the last few decades, the growth of biomedical research and new legislati- 
on has led to intensified collaboration between medicine and industry. Industrial 
financing creates divided loyalties within each of the main actors in medicine and 
health care. This is evident in various fields — science, education, clinical practice 
and management. 

Individuals and institutions entrusted with protecting public interest, i.e. the 
health of the population, become advocates of medical products' manufacturers. 
Scientists paid by commercial entities produce scientific evidence in favour of 
the sponsor. Educators act as an extension of the industrial marketing. Clinicians 
rewarded by pharmaceutical and medical equipment companies introduce ex- 
pensive procedures. Politicians achieve and keep their positions by helping the 
medical industry. 

Thanks to the financial ties of key protagonists in the medical system, new 
technologies are introduced without their efficiency and safety being properly 
evaluated. Modern pharmacotherapy is a good example thereof. Medication is 
prescribed excessively — in cases where it is useless or has minimal effect, and 
causes more and more harm. Instead for being useful in curing a disease, it is 
promoted as a lifelong treatment. In search for drug markets, definitions of dise- 
ase are extended and new clinical entities “invented". Looking for individuals at 
health “risk" (screening) is a growing tendency, aimed at making them eligible for 
pharmacological intervention. 

Aided and abetted by medical professionals who experience the conflict of 
interest, modern medicine is treating more and more healthy people, diverting 
limited resources from those who are in serious need for medical care. 


Keywords: conflict of interest in medicine; pharmaceutical industry; industri- 
al marketing. 

